tartuNLP/wikipedia-smugri-20251201 huggingface dataset:
Eduard Markarov

Eduard Artjomovitš Markarov (, s. 20. kesäkuuta 1942 Baku, Azerbaidžanin SNT, Neuvostoliitto) on armenialainen jalkapalloilija ja jalkapallovalmentaja. Peliurallaan Markarov pelasi hyökkääjänä.
Peliura.
Markarov pelasi urallaan kahdessa seurassa: Neftši Bakussa ja Ararat Jerevanissa. Hän pelasi Neuvostoliiton pääsarjassa yhteensä 370 ottelua, joissa hän teki 121 maalia. Maajoukkueessa Markarov pelasi kolme ottelua ja edusti Neuvostoliittoa yksissä MM-kisoissa, vuonna 1966.
Valmennusura.
Markarov on ollut valmentajana muun muassa Armenian maajoukkueessa ja Jerevanissa Araratissa, Kilikiassa, Erebunissa ja Malatiassa. Markarovin eksoottisin pesti lienee toistaiseksi kolmen vuoden reissu Libanoniin valmentamaan Homenmen Beirutia.
Mind the Light

Mind the Light on Kyyria-yhtyeen single vuodelta 1996. Single äänitettiin Saksassa ja tuottajana toimi Kyyria. Single on julkaistu yhtyeen Alien-levyltä, ja sisältää kolme kyseisellä levyllä julkaistua kappaletta. Sami Yli-Sirniö soittaa sitaria singlen nimikkokappaleella. 
Kaikki singlellä olevat uudet kappaleet löytyvät Alien-levyltä.
Jesus Döner

Jesus Döner on Kyyria-yhtyeen toistaiseksi viimeiseksi jäänyt single vuodelta 1998. Single äänitettiin 1998 Hyde Street Studiossa San Franciscossa Yhdysvalloissa. Single on yhtyeen "Inner Wellness" -levyltä, ja sisältää kolme kyseisellä levyllä julkaistua kappaletta.
Kappale ”Jesus Döner” on viittaus etelähelsinkiläiseen, Isolla Roobertinkadulla sijaitsevaan Tuomas-grilliin. Kappaleesta on Cut and Run -yhtiö tuottanut musiikkivideon, jonka Heiner Timm on ohjannut nimellä Tim Luna. Video sai Suomen ensiesityksen MTV3:n Jyrki-ohjelmassa. Kaikki singlellä olevat uudet kappaleet löytyvät Inner Wellness -levyltä.
Jaafar Nimeiri

Jaafar Muhammad Nimeiri (; 1. tammikuuta 1930 Omdurman – 30. toukokuuta 2009 Khartum) oli Sudanin presidentti vuoteen 1985. Hän oli mukana johtamassa sotilasvallankaappausta 1969. Hän otti vuonna 1983 islamistien painostamana käyttöön islamilaisen šarialain, joka kosketti myös etelän kristittyjä.
Nimeiri oli valtiovierailulla Yhdysvalloissa, kun Sudanissa käynnistynyt sotilasvallankaappaus syrjäytti hänet vuonna 1985. Hän eli vuoteen 1999 maanpaossa Sudanin pohjoisnaapurissa Egyptissä. 
Vuonna 2000 Nimeiri osallistui presidentinvaaleihin ja tuli toiseksi Omar al-Bashirin jälkeen saatuaan vajaat kymmenen prosenttia äänistä.
Agostino Baroni

Agostino Baroni (5. lokakuuta 1906 – 10. marraskuuta 2001) oli italialainen roomalaiskatolinen arkkipiispa. Hänet vihittiin papiksi 5. huhtikuuta 1930, sitten piispaksi 21. syyskuuta 1953.
Baroni työskenteli pitkään Sudanissa. Vuosina 1974–1981 hän oli Khartumin hiippakunnan arkkipiispana. Seuraajaksi tuli Gabriel Zubeir Wako. 
Missionarii Comboniani Cordis Iesu -sääntökuntaan kuulunut Baroni oli kuollessaan 95-vuotias.
Soutu kesäolympialaisissa 1952

Soutu oli Helsingin olympialaisissa 1952 yhdettätoista kertaa kisalajina.
Soudussa kilpailtiin 20.–23. heinäkuuta. Kaikki loppukilpailut käytiin 23. heinäkuuta. Lajiin osallistui ennätykselliset 114 miehistöä 33 maasta. Yhteensä soutajia oli mukana 409. Neuvostoliitosta, Yhdysvalloista, Italiasta ja Suomesta oli osallistuja jokaisessa seitsemässä lajissa.
Soutukilpailut piti alkujaan käydä Taivallahdella, johon rakennettiin Soutustadion melonta- ja soututapahtumia varten. Tätä ei kuitenkaan hyväksytty soutujen kilpailupaikaksi avoimen merituulen takia. Soudut siirrettiin Taivallahdelta huomattavasti suojaisemmalle Meilahdelle.
Kilpailutapahtumat.
Yksikkösoudussa koettiin todennäköisesti soutujen suurin yllätys, kun ennen kisoja lähes tuntematon neuvostoliittolainen Juri Tjukalov voitti finaalissa Lontoossa 1948 lajin voittaneen australialaisen Mervyn Woodin. Alkuerässään Tjukalov oli jo ehtinyt kukistaa Lontoon hopeamitalistin uruguaylaisen Eduardo Risson. Pariairokaksikossa Argentiinan pari Tranquilo Capozzo–Eduardo Guerrero oli täysin ylivoimainen.
Perämiehetön kaksikko näytti menevän Lontoon toisintona Yhdistyneen kuningaskunnan ja Sveitsin pareille. Finaalissa sveitsiläispari Kurt Schmid–Hans Kalt johtikin vielä 500 metrin jälkeen, mutta sitten belgialaispari Michel Knuysen–Robert Baetens. Loppumatkalla Yhdysvaltain nuori pari Charles Logg–Thomas Price tuli kuitenkin voittoon hyvällä loppuvedolla. Price oli aloittanut kilpasoudun vasta vuoden 1952 tammikuussa. Perämiehillisessä kaksikossa Ranskan voittajajoukkueen perämies oli kisojen nuorin olympiavoittaja. Bernard Malivoire oli vain 14-vuotias voittaessaan olympiakultaa.
Jugoslavian joukkue oli perämiehittömässä nelosessa alkuerissä, välierissä ja finaalissa omaa luokkaansa. Ranska nousi hopealle hienolla loppukirilla, jonka joukkue oli jo tehnyt välierissä. Suomen joukkue toi maalle ensimmäisen olympialaisen soutumitalin. Perämiehillisessä nelosessa Tšekkoslovakian joukkue esitti myös koko kilpailun hallintaa, ja voitti Lontoon hopean toistaneen Sveitsin joukkueen veneen mitalla loppuotelussa. Kahdeksikon voitti totutusti Yhdysvaltain joukkue. Lajin olympiakulta meni maalle jo kahdeksannen kerran perättäin.
Tilastojen lähde:
Triberg im Schwarzwald

Triberg im Schwarzwald on kaupunki Baden-Württembergin osavaltiossa Saksassa. Kesäkuun 2022 lopussa sen asukasluku oli 4 700. Triberg sijaitsee keskellä Schwarzwaldia 600–1038 metrin korkeudella merenpinnasta. Sen pinta-ala on 33,3 neliökilometriä.
Ensimmäinen maininta Tribergistä on vuodelta 1239. Vuonna 1330 se mainittiin ensimmäistä kertaa kaupunkina. Triburgin markkinaoikeudet mainittiin ensimmäisen kerran 1349, mutta se on todennäköisesti saanut ne jo aiemmin. Vuosina 1866–1873 kaupunkiin rakennettiin rautatieyhteys. Nußbachin ja Gremmelsbachin kunnat liitettiin Tribergiin vuonna 1974.
Tribergin ystävyyskaupunki on ranskalainen Fréjus.
Rudersdal

Rudersdal on Tanskassa Pääkaupunkialueella sijaitsevan Rudersdalin kunnan keskustaajama. Vuoden 2012 alussa taajamassa oli 19 342 asukasta.
Rudersdal ei ole varsinaisesti oma taajamansa, vaan se kuuluu osana Kööpenhaminan kuntarajat ylittävään taajama-alueeseen eli Hovedstadsområdetiin. Rudersdalin kunnan hallinto sijaitsee "Holte"-nimellä tunnetussa osassa taajamaa.
Semmering

Semmering on kunta Neunkirchenin piirissä, Ala-Itävallan osavaltiossa Itävallassa. Vuoden 2019 arvion mukaan siellä asui 536 asukasta. Se on kuuluisa laskettelupaikoistaan ja on isännöinyt alppihiihdon maailmancupin osakilpailuja useaan kertaan.
Laurent Monsengwo Pasinya

Laurent Monsengwo Pasinya (7. lokakuuta 1939 – 11. heinäkuuta 2021) oli katolisen kirkon pappi Kongon demokraattisesta tasavallasta. Hänet vihittiin papiksi 21. joulukuuta 1963, sitten piispaksi 4. toukokuuta 1980. Vuonna 2010 hänet ylennettiin kardinaaliksi.
Monsengwo Pasinya toimi Kisanganin arkkipiispana vuosina 1988–2007. Sitten hänet nimitettiin Kinshasan arkkipiispaksi. Virka oli ollut täyttämättömänä siitä lähtien, kun kardinaali Frédéric Etsou-Nzabi-Bamungwabi kuoli 6. tammikuuta 2007.
Monsengwo Pasinyasta tuli vuonna 1992 myös kansallisen konferenssin puhemies.
Frédéric Etsou-Nzabi-Bamungwabi

Frédéric Etsou-Nzabi-Bamungwabi (3. joulukuuta 1930 – 6. tammikuuta 2007) oli katolisen kirkon pappi Kongon demokraattisesta tasavallasta. Hän kuului "Congregatio Immaculati Cordis Mariae" -sääntökuntaan.
Etsou-Nzabi-Bamungwabi vihittiin papiksi 13. heinäkuuta 1958, sitten piispaksi 7. marraskuuta 1976. Hän toimi Kinshasan arkkipiispana vuodesta 1990 kuolemaansa. Vuonna 1991 hänestä tuli kardinaali; siten hän osallistui uuden paavin valintaan vuoden 2005 konklaavissa.
Etsou-Nzabi-Bamungwabi kuoli 76-vuotiaana Leuvenissa, Belgiassa. Hänen seuraajakseen Kinshasan arkkipiispana nimitettiin joulukuussa 2007 Laurent Monsengwo Pasinya.
Halsnæsin kunta

Halsnæs on Pääkaupunkialueella Tanskassa sijaitseva kunta. Vuoden 2020 alussa kunnassa oli 31 475 asukasta, ja sen pinta-ala oli 121,9 neliökilometriä. Kunnan keskustaajama on nimeltään Frederiksværk.
Kunnan nimi tulee Halsnæsin niemimaasta, joka muodostaa kunnan länsiosan. Kunta perustettiin 1. tammikuuta 2007 Tanskan kuntauudistuksen seurauksena, jolloin entiset Frederiksværkin ja Hundestedin kunnat yhdistyivät. Aluksi kunta käytti yhdistettyä nimeä "Frederiksværk-Hundested", mutta vaihtoi sen "Halsnæsiin" 1. tammikuuta 2008.
Bradley Beach

 
Bradley Beach on kunta ("borough") Monmouthin piirikunnassa New Jerseyssä, Yhdysvalloissa. Vuoden 2000 laskujen mukaan sen asukasluku oli 4 793. Kesäväestön kokonaismäärä voi kohota jopa 30 000:een, sillä paikka on hyvin suosittu kesäloma-aikaan.
Tavastilan koulu

Tavastilan koulu on Mietoisten keskustassa Mynämäellä sijaitseva koulu, joka on perustettu vuonna 1882. 
Historia.
Tavastilan tila, jonka päärakennukseen koulu alun perin perustettiin, oli 1300-luvulta lähtien Tavastin suvun omistuksessa. Tilan ensimmäisen tunnettu omistaja oli Olavi Tavast, joka oli piispa Maunu Tavastin isä. Mietoisten kunnan haltuun tila siirtyi vuonna 1881. Koulu aloitti toimintansa tilan päärakennuksessa vuonna 1882 ja se toimi samassa rakennuksessa aina vuoteen 1954, jolloin nykyinen koulurakennus valmistui. Vanha koulu luovutettiin vuonna 1964 Mietoisten Kotiseutuyhdistyksen käyttöön, joka perusti tilalle Tavastilan kotiseutumuseon.
Koulu nykyään.
Tavastilan koulu on Pyhän koulun ohella toinen entisen Mietoisten kunnan alueella sijaitsevista, vielä toiminnassa olevista kouluista. Tavastilassa opiskelee noin 70 oppilasta ja sen henkilökuntaan kuuluu kahdeksan opettajaa.
Christian Wiyghan Tumi

Christian Wiyghan Tumi (15. lokakuuta 1930 – 3. huhtikuuta 2021) oli katolisen kirkon kamerunilainen pappi. Hänet valittiin kardinaaliksi 1988, ja hän osallistui siten uuden paavin valintaan vuoden 2005 konklaavissa.
17. huhtikuuta 1966 papiksi vihitty Tumi nimitettiin 6. joulukuuta 1979 Yagouan hiippakunnan piispaksi. Piispaksi vihkiminen seurasi 6. tammikuuta 1980. Tumi sai 19. marraskuuta 1982 nimityksen Garouan arkkihiippakunnan koadjuuttoriarkkipiispaksi, ja 17. maaliskuuta 1984 hänestä tuli sen arkkipiispa. 31. elokuuta 1991 Tumi nimitettiin Doualan arkkipiispaksi. Hän jäi eläkkeelle 17. marraskuuta 2009.
Modokit

Modokit ovat intiaaniheimo, jotka elivät alun perin Luoteis-Kaliforniassa. Nykyisin he ovat jakautuneet Oklahoman ja Oregonin alueelle. Oregonin modokit ovat osa klamath-heimojen yhteenliittymää, johon kuuluvat modokien lisäksi klamathit ja yahooskinit. Heimoilla on reservaatti Oregonin eteläosassa. Oklahoman modokeilla on oma reservaattinsa Oklahoman luoteisosassa.
Historia.
Modokit kiertelivät ruuan perässä. Yksi pääelinkeinoista oli lohen pyydystäminen. Peter Skene Ogden aloitti kaupankäynnin modokien kanssa ensimmäisenä eurooppalaisena 1820. Kun eteläinen uudisraivaajareitti avattiin, modokien alueiden läpi tuli useita uudisraivaajaryhmiä. Useat Modok-sodan taisteluista käytiin tämän reitin varrella.
Ennen amerikkalaisten tuloa alueelle alueella asui eri arvioiden mukaan noin 400-500 modokia. Nykyisin noin 600 modokia elää Oregonissa heidän perinteisillä asuinalueillaan Tulen järven eteläpuolella. Lisäksi 200 modokia elää Oklahomassa Quapawin intiaanireservaatissa Oklahoman luoteisosassa.
Kulttuuri.
Modokit ovat läheistä sukua klamatheille ja molemmat heimot kutsuivat itseään samalla nimellä maklaks joka tarkoittaa ihmistä tai kansaa. Modokien uskonnosta ei tiedetä yksityiskohtia. Numero 5 esiintyi monissa rituaaleissa.
Anita Mui

Anita Mui (; 10. lokakuuta 1963 Mong Kok, Brittiläinen Hongkong – 30. joulukuuta 2003 Hongkong, Kiina) oli hongkongilainen viihdetaiteilija, joka voitti useita palkintoja niin näyttelijänä kuin laulajanakin. Hän kuului kantopopin merkkinimiin. 
Näyttelijänä Mui esiintyi muun muassa elokuvissa "Idän soturit" (1993) ja "The Legend of Drunken Master" (1994).
Mui kuoli kohdunkaulan syöpään ollessaan 40-vuotias. Elokuva "Lentävien tikarien talo" (2004), jossa hänen piti alun perin näytellä mutta josta hän jättäytyi pois pari viikkoa ennen kuolemaansa, on omistettu hänen muistolleen.
Uimahypyt kesäolympialaisissa 1952

Uimahypyt järjestettiin Helsingin olympialaisissa 1952 kymmenettä kertaa olympiatasolla. Uimahypyissä kilpailtiin kahdessa lajissa sekä miehille että naisille.
Yhdysvallat jatkoi ylivoimaansa uimahypyissä. Lontoossa 1948 maa oli vienyt kymmenen kahdestatoista jaossa olleessa mitalista. Helsingissä yhdysvaltalaiset voittivat jälleen kaikki kultamitalit, mutta tällä kertaa kolme mitalia meni muihin maihin.
Kilpailutapahtumat.
Miesten kolmen metrin ponnahduslaudalla yhdysvaltalaiset hyppääjät ottivat kolmoisvoiton järjestyksessä David Browning, Miller Anderson ja Bob Clotworthy. Anderson toisti Lontoon sijoituksensa ja Clotworthy nousi mitaleille viimeisillä hypyillä ohi Meksikon Joaquín Capillan. Kerroshypyssä Sammy Lee uusi Lontoon olympiakultansa. Ponnahduslaudalla mitaleilta tippunut Capilla nousi tällä kertaa palkintopallille voittaen hopeaa.
Naisten lajeja hallitsi yhdysvaltalainen Patricia McCormick, joka voitti molemmat lajit. Ranskan Madeleine Moreau voitti hopeaa ponnahduslaudalta ollen naisten ainoa mitalisti Yhdysvaltojen ulkopuolelta. Kerroshypyissä pronssia saanut Juno Irwin oli kisojen aikana kolmatta kuukautta raskaana.
Tilastojen lähde:
The Worst

The Worst on brasilialaisen metalliyhtye Sarcófagon viides ja viimeiseksi jäänyt pitkäsoitto. The Worst jatkaa edeltäjänsä Haten death metal -linjaa. Albumi julkaistiin vuonna 1996 ja sitä pidetään melko yleisesti Sarcófagon huonoimpana albumina.
Kappaleet.
Albumin uusintajulkaisuilla on myös Crust-EP:n kappaleet bonuskappaleina:
Crust (EP)

Crust on brasilialaisen metalliyhtye Sarcófagon toinen EP. Albumi julkaistiin vuonna 2000 ja jäi Sarcófagon viimeiseksi studiojulkaisuksi, sillä yhtye hajosi käytännössä heti albumin äänitettyään.
Albumin tunnetuin kappale of "F.O.M.B.M. (Fuck Off Melodic Black Metal)" jonka julistama viesti ('Melodinen black metal, painu vittuun') on joissain underground-piireissä kohonnut iskulauseeksi asti.
Katalin Szőke

Katalin Szőke (synt. Homonnai, myöh. Domján, 17. elokuuta 1935 Budapest – 27. lokakuuta 2017 Los Angeles, Yhdysvallat) oli unkarilainen uimari. Hän voitti vapaauintimatkoilla 1950-luvun alkupuoliskolla kaksi olympiakultaa ja kaksi Euroopan mestaruutta ja ui neljä maailmanennätystä.
Urheilu-ura.
Szőke ui kahteen olympiakultaan Helsingissä 1952, missä hän voitti 100 metrin vapaauinnin sekä 4 × 100 metrin vapaauintiviestin. Unkarin joukkueen tekemä vapaauintiviestin voittoaika 4.24,4 oli sekä olympia- että maailmanennätys. Szőke oli myös kahdesti mukana uimassa 4 × 100 metrin sekauintiviestin maailmanennätystä vuosina 1954 ja 1955. Hän kilpaili myös Melbournen kesäolympialaisissa 1956.
Olympiavoittojensa lisäksi Szőke voitti kaksi Euroopan mestaruutta Torinossa 1954, jolloin hän voitti 100 metrin vapaauinnin ja 4 × 100 metrin viestin. Unkarissa hän voitti useita maan mestaruuksia.
Szőke valittiin vuonna 1985 International Swimming Hall of Fameen.
Yksityiselämä.
Szőken isä oli vesipallon olympiavoittaja Márton Homonnai ja entinen aviomies vesipallon olympiavoittaja Kálmán Markovits. Szőke kuoli Los Angelesissa 82-vuotiaana 27. lokakuuta 2017.
Kapteeni Jack

'Kintpuash (1837–1873) oli modok-intiaaniheimon päällikkö ja heidän johtajansa modok-sodassa. Hänen modokinkielinen nimensä tarkoittaa sananmukaisesti "Mies-Jota-Närästää".
Varhainen elämä.
Kintpuash syntyi luultavasti vuonna 1837. Hänen isänsä oli modok-intiaanien päällikkö, joka taisteli Kaliforniaan 1850-luvulla tulleita uudisasukkaita vastaan. Kintpuash ei kannattanut isänsä tavoin sotaa vaan halusi rauhan valkoisten kanssa. Olot modokien seuduilla rauhoittuivat, kun Kintpuashin isä kuoli ja Kintpuashista tuli päällikkö. Kintpuash oli kiinnostunut siirtolaisten elämäntavasta ja vietti monesti aikaa läheisessä uudisasukkaiden kaupungissa Yrekassa ja tutustui siellä joihinkin alueen uudisasukkaisiin. Siirtolaiset antoivat hänelle nimen Kapteeni Jack, jolla hän tuli myöhemmin tunnetuksi.
Modok-sota.
1864 modokit elivät Tulejärven eteläpuolella perinteisellä asuinseuduillaan. Uudisraivaajat tavoittelivat aluetta, sillä se oli tuliperäisyytensä vuoksi hedelmällistä. Ongelmia modokien ja uudisasukkaiden välille syntyi koska modokit varastelivat uudisasukkaiden karjaa. Modocit sijoitettiin Klamath-reservaattiin, joka oli klamath-heimon kotiseutua.
1865 Kapteeni Jack johti modocit takaisin kotiseuduilleen, mutta Yhdysvaltain armeija palautti heidät reservaattiin 1869. Modocit kuitenkin toistivat paluunsa kotiseuduilleen vuonna 1870. Yhdysvaltain armeija lähetettiin jälleen palauttamaan Kapteeni Jackin joukko takaisin reservaattiin, mutta tällä kertaa jouduttiin aseelliseen yhteenottoon intiaanien kanssa ja modok-sota alkoi. 
Kiinniotto.
Kun modokit olivat kärsineet tappion lähellä Sand Buttea, heidän rivinsä alkoivat hajota. Pyydys-Jim antautui kannattajineen jättäen Jackille vain 37 soturia, joista heistäkin suurin osa hajaantui. Kapteeni Jack antautui 4. kesäkuuta armeijan onnistuttua piirittämään hänet ja 3 jäljelle jäänyttä soturia. Jack hirtettiin Fort Klamathissa 3. lokakuuta 1873. Armeija otti hänen päänsä irti ja lähetti sen Army Medical Museumiin 25 lokakuuta. 1898 se päätyi Smithsonian-instituutille joka palautti ne Jackin sukulaisille vuonna 1984.
TGK

TGK () on lyhenne, joka tarkoittaa RAO UES:sta yhtiöitettyjä ja yksityistettyjä, Venäjän federaatiossa sijaitsevia sähkövesivoima-, hiilivoima-, maakaasuvoima- sekä yhdistelmävoimalaitoksia, jotka tuottavat myös lämpöä. Venäjän sähköenergiauudistus aiheutti prosessin, jossa RAO UES:n omistamat voimalaitokset jaettiin neljäksitoista alueelliseksi tuotantoyhtiöksi. Näihin liitettiin alueellisia sähköntuotantoyhtiöitä ja jotka aluekoossaan myytiin huutokaupoin RAO UES:n omistajuudesta muille yhtiöille, myös ulkomaalaisille, kuten ranskalaisille, saksalaisille ja suomalaisille.
Huutokauppojen perusteella yhtiöt siirtyvät erilaisten omistajayhteisöjen omistukseen, eikä niitä ei voida enää pitää RAO UES-yhtymän tytär- tai osakkuusyhtiöinä. Kuitenkin valtiollinen energiapolitiikka vaikuttaa markkinaehtoistamisenkin jälkeen joissain yrityksissä siten, että huomattavana omistajana voi toimia esimerkiksi Gazprom tai sitä lähellä oleva taho.
Fortum ja TGK-10.
Fortum yritti hankkia Kolskenergoa ja Lenenergoa ostamalla enemmistöosuuden Luoteis-Venäjällä toimivasta TGK-1:stä, jolla on merkittävästi myös vesivoimaa. Se sai yhtiöstä 25%, mutta strrategisista syistä Venäjä ei halunnut Fortumin saavan enemmistöä.
Sen sijaan Fortum hankki enemmistöosakkuuden TGK-10:stä Länsi-Siperiasta Etelä-Uralilta.
Fortumin enemmistöomistamalla TGK-10:llä ei ole vesivoimaa, joten se on Gazpromin toimittaman maakaasun varassa tai puolella laitoksistaan kivihiilen varassa, mikäli maakaasua ei käytetä. Kivihiilen käyttökustannuksiin vaikuttavat myös päästöoikeudet.
Yhtiön nimi muutettiin OAO Fortumiksi huhtikuussa 2009.
Shacknasty Jim

Shacknasty Jim (1851–1881) oli modok-soturi. Hänen nimensä on muunnelma sanasta, joka tarkoittaa vasenkätistä miestä. Hän osallistui Modok-sotaan. Hän antautui Yhdysvaltain armeijalle ja toimi heidän tiedustelijanaan ja auttoi löytämään modok-sotureita. Hän kuoli tuberkuloosiin 1881.
Zandvoort

Zandvoort on kunta Alankomaissa Pohjois-Hollannin provinssissa Pohjanmeren rannalla. Sinne on rautatieyhteys Haarlemista dyynialueen poikki.
Zandvoort on yksi Alankomaiden tärkeimmistä rantalomakohteista. Siellä on pitkiä hiekkarantoja sekä Alankomaiden tärkein moottoriurheilurata: Circuit Zandvoort.
Zandvoortissa on myös nudistiranta. Zandvoortin kunta koostuu Bentveldin sekä Zandvoortin yhteisöistä.
Teknopol

Teknolpol on Tallinnassa sijaitseva teknologiapuisto. 
Se perustettiin vuonna 2003. Sitä rahoittaa Viron tasavalta, Tallinnan teknillinen yliopisto ja Tallinnan kaupunki. Se antaa tiloja ja tukea innovaatiotoiminnassa oleville yrityksille. Alue on kooltaan noin kymmenen hehtaaria. Alueella toimii 140 yritystä vuokratiloissa, ml. Skype. Alueen lähellä on 1300 tutkijan ja 12000 opiskelijan kampusalue.
Gregory Chamitoff

Gregory Errol Chamitoff (s. Montreal, Kanada) on yhdysvaltalainen avaruuslentäjä. Hän lensi ISS:lle avaruussukkula Discoveryn lennolla STS-124 ja kuului Retkikunta 17:n miehistöön. Hän palasi Maahan marraskuussa 2008 STS-126-lennolla. Toukokuussa 2011 hän osallistui avaruussukkula "Endeavourin" viimeiselle lennolle STS-134.
Shamitoff on koulutukseltaan MIT:n tekniikan tohtori (Ph.D.) alanaan aeronautiikka ja astronautiikka. Lisäksi hänellä on perustutkinto (M.S) sähkötekniikasta, ilmailutekniikasta ja planetaarisesta geologiasta (avaruustiede). NASAn astronauttiohjelmaan Shamitoff valittiin 1998.
Lasse Hintsala

Lasse Hintsala (s. 19. lokakuuta 1984) on entinen suomalainen koripalloilija, joka edustaa nykyisin Itä- Suomen yliopiston Joensuun kampuksen salibandyliigassa pelaavaa RDc:tä.
Hintsalan koripallouran kirkkaimmat saavutukset ovat Lappeenrannan NMKY:ssä saavutetut Suomen-mestaruus sekä kaksi Suomen Cupin voittoa. 193-senttinen Hintsala pelaa joukkueessaan yleensä heittävän takamiehen sekä pienen laitahyökkääjän pelipaikoilla. 
Pelaajaura.
Pääsarjauransa Hintsala aloitti käytännössä kaudella 2003–2004, kun hän pelasi BC Jyväskylän riveissä 33 ottelua 3,6 pisteen keskiarvolla. Ottelukohtaiseksi piste-ennätyksekseen pääsarjassa Hintsala teki kauden aikana 15 pistettä, joka syntyi tammikuussa Porvoon Tarmoa vastaan. BC Jyväskylä putosi kauden päätteeksi sarjaportaan alaspäin ja Hintsala jatkoi seurassa vielä seuraavan kauden pelaten I-divisioonaa. Hän kirjautti divarikautensa pistekeskiarvokseen 4,8 pistettä.
Kaudeksi 2005–2006 Hintsala siirtyi Lappeenrannan NMKY:n joukkueeseen. Hän teki keskimäärin 1,3 pistettä pelaamissaan 44 runkosarjan ottelussa. Ottelukohtaisen piste-ennätyksensä pääsarjassa Hintsala kasvatti 16 pisteeseen lokakuussa Namika Lahtea vastaan. Lappeenrannan NMKY:n kausi päättyi mestaruuteen, joka ratkesi tiukassa ottelusarjassa Joensuun Katajaa vastaan. Pudotuspeleissä Hintsala teki koreja 0,8 pisteen keskiarvolla pelaamassaan 13 ottelussa. LrNMKY voitti kauden aikana myös Suomen Cupin niin ikään Joensuun Katajaa vastaan.
Hintsala jatkoi uraansa Lappeenrannassa pelaamalla myös kauden 2006–2007 joukkueen riveissä. Hänen kauden pistekeskiarvonsa runkosarjassa oli 35 ottelussa 2,8. Lappeenranta ylsi kauden aikana toisen kerran peräkkäin Suomen Cupin voittoon, mutta pudotuspeleissä tie nousi pystyyn jo puolivälierissä. Hintsala teki pudotuspeleissä keskimäärin 2,5 pistettä pelaamassaan kahdessa ottelussa.
Kaudeksi 2007–2008 Hintsala siirtyi Joensuun Katajaan, jossa hän kirjautti pelaamissaan 36 ottelussa keskimäärin 2,2 pistettä. Kaudeksi 2008–2009 Hintsala siirtyi I-divisioonassa pelaavaan Kauhajoen Karhuun. Edelliskaudelta sarjaportaan alaspäin pudonnut Karhu voitti I-divisioonan runkosarjan ja Hintsala teki pelaamissaan 20 ottelussa keskimäärin 8,3 pistettä, 2,2 levypalloa, 0,9 koriinjohtanutta syöttöä ja 1,0 pallonriistoa. Hänen kolmen pisteen heittojen onnistumisprosentti 38,9 % oli runkosarjan kolmanneksitoista paras. I-divisioonan pudotuspelit päättyivät Karhun voittoon ja joukkueen suoraan nousuun Korisliigaan. Hintsala teki pudotuspeleissä koreja 2,1 pisteen keskiarvolla ja otti 1,3 levypalloa ottelua kohti. Toukokuussa 2009 Hintsala teki Karhun kanssa jatkosopimuksen kaudesta 2009–2010.
Kauden 2011–2012 Hintsala pelasi Joensuun Katajassa, josta hän siirtyi seuraavaksi kaudeksi Korikobriin.
Aleksandr Kotov

Aleksandr Aleksandrovitš Kotov () (12. elokuuta 1913 – 8. tammikuuta 1981) oli venäläinen shakin suurmestari sekä kirjailija. Hän oli Neuvostoliiton mestari sekä kaksinkertainen ehdokas. Kotov työskenteli myös Neuvostoliiton shakkiliitossa.
Kotov pelasi usein sisilialaista puolustusta valkean e4-aloitussiirtoa vastaan. Valkealla hän suosi suljettuja pelejä.
Kotov selitti vuonna 1971 julkaisemassaan "Think Like a Grandmaster -"kirjassaan skenaarion, jossa pelaaja miettii seuraavaa siirtoaan tavoitteenaan tehdä loistava siirto niin kauan, että hänellä loppuu aika kesken. Seurauksena ajan loppumisesta pelaaja hätääntyy, ja tekee huonon ratkaisun, jopa munauksen. Tämä tapahtumaketju sai myöhemmin nimekseen Kotovin syndrooma.
Ken Whyld

Kenneth ”Ken” Whyld (6. maaliskuuta 1926 – 11. heinäkuuta 2003) oli brittiläinen shakkikirjailija ja -tutkija. Hänet tunnetaan parhaiten David Hooperin kanssa kirjoittamastaan "The Oxford Companion to Chess" -kirjasta.
Whyld oli vahva amatööripelaaja. Hän osallistui Britannian shakkimestaruuskilpailuihin vuonna 1956. Hän voitti myös Nottinghamshiren shakkimestaruuden.
Udinen maakunta

Udinen maakunta (, ) on maakunta Friuli-Venezia Giulian autonomisella alueella Italiassa.
Udinen maakunnan pinta-ala on 4 907 km2 ja asukasluku runsaat 530 000. Maakunta muodostuu 135 kunnasta, ja sen pääkaupunki on Udine.
Udinen maakunta rajoittuu pohjoisessa Itävaltaan ja idässä Sloveniaan.
Aldgaten metroasema

Aldgaten metroasema on asema Lontoon metron Circle- ja Metropolitan -linjoilla, joista viimeksi mainitulle se on pääteasema. Asema sijaitsee Lontoon ydinkeskustassa Liverpool Streetin ja Tower Hillin välissä. Asema avattiin 18. marraskuuta 1876. Sen paikalla oli aiemmin joukkohauta, johon oli haudattu yli tuhat mustan surman uhria.
Asema vaurioitui pahoin saksalaisten pommituksissa toisen maailmansodan aikana.
Aseman pohjoispuolella tunnelissa Circle Linen junassa räjähti pommi osana laajempaa pommi-iskujen sarjaa 7. heinäkuuta 2005. Tämä räjähdys tappoi seitsemän ihmistä.
Jakov Vilner

Jakov Vilner (1899 Odessa – 29. kesäkuuta 1931 Leningrad) oli ukrainalainen shakinpelaaja. Vilner voitti Odessan shakkimestaruuden neljä kertaa: 1918, 1923, 1925 ja 1928. Vilner voitti myös Ukrainan mestaruuden kolmesti: 1924, 1925 ja 1928.
Muuta merkittävää.
Vuonna 1919 Neuvostoliiton salainen poliisi Tšeka pidätti shakkimestari Aleksandr Alehinin ja laittoi hänet vankilaan Odessassa. Häntä syytettiin Neuvostoliiton vastaisuudesta ja vakoilusta. Alehinin oli tarkoitus ampua, mutta Vilner pelasti hänet lähettämällä sähkeen asiasta vastavalle virkamiehelle.
Gorizian maakunta

Gorizian maakunta (, ) on maakunta Friuli-Venezia Giulian autonomisella alueella Italiassa.
Gorizian maakunnan pinta-ala on 467 km² ja asukasluku noin 140 000. Maakunta muodostuu 25 kunnasta, ja sen pääkaupunki on Gorizia.
Gorizian maakunta sijaitsee Italian koillisosassa, se rajoittuu idässä Sloveniaan ja etelässä Adrianmereen, rantaviivaa on noin 48 kilometriä.
George Takei

George Hosato Takei (s. 20. huhtikuuta 1937) on yhdysvaltalainen näyttelijä. Hän on näytellyt muun muassa Hikaru Sulun roolia televisiosarjassa "Star Trek"ja Hiro Nakamuran isää Kaito Nakamuraa sarjassa "Heroes" sekä keisari Yoshiroa videopelissä "Red Alert 3".
Takei syntyi Los Angelesissa Kaliforniassa japanilaistaustaiseen perheeseen. Hänen äitinsä oli Fumiko Emily (o.s. Nakamura) ja isä Takekuma Norman Takei. Hänen isänsä oli anglofiili ja nimesi poikansa kuningas Yrjö VI:n mukaan.
George Takei on naimisissa pitkäaikaisen miesystävänsä Brad Altmanin kanssa. Pari meni naimisiin 14. syyskuuta 2008.
Vuonna 2011 Takei antoi kasvonsa ja nimensä sanaleikkiin perustuvalle ”It’s okay to be Takei” -kampanjalle. Kampanja vastustaa Tennesseen osavaltiossa 2011 säädettyä lakia (ns. ”Don’t say gay” -laki), joka kieltää osavaltion opettajia puhumasta oppilailleen homoseksuaalisuudesta.
P Jay Crips

P Jay Crips on yksi Crips -jengeistä. Jengi toimii Wattsissa Eteläisen Los Angelesin alueella Kaliforniassa. Jengi hallitsee aluetta, jota rajaa 112th Street, Imperial Highway, Grape Street ja Mona Boulevard.
Jengi koostuu neljästä joukkiosta: Bull Side Cripsistä, Funny Side Falconsista, Island Side Cripsistä ja Pill Head Cripsistä. Nämä joukot jakautuvat edelleen pienemmiksi ryhmiksi kuten: Bricc Mafia, Jacc Mob, Squad Up, Tha GK (Grape Killa) Boys, Pure Players Squad ja Murder Squad D-Boys. Jengin nuoria jäseniä kutsutaan nimellä "dillion" ja vanhempia nimellä "locster".
Kuten kaikilla Cripseillä, myös P Jay Cripsillä on sota Bloodseja vastaan. Vuonna 1987 P Jay Crips aloitti sodan Grape Street Watts Cripsin kanssa. Vuonna 1992 Los Angelesin mellakoiden aikana P Jay Crips ja Grape Street Watts Crips tekivät "Wattsin Välirauha" ("Watts Truce") nimisen rauhansopimuksen, mutta sopimus ei ole enää nykyään voimassa.
Europass

Europass on Adidaksen valmistama jalkapallo, joka oli vuoden 2008 EM-kisojen virallinen kisapallo. Europass on muunnelma vuoden 2006 MM-kisojen +Teamgeist -pallosta. Se koostuu 14 palasta, mikä on huomattavasti vähemmän kuin jalkapalloissa yleensä. Tämä on johtanut myös saumojen määrän vähenemiseen.
Tietoa pallosta.
Ottelupallon nimi, Europass, kuvastaa kisan isäntämaiden, Sveitsin ja Itävallan, hyviä suhteita. Sana pass on englantia, ja tarkoittaa muun muassa syöttöä.
Pallon värit tulevat isäntämaiden lipuista. Mustat alueet symboloivat mm. toimintaa, harjoittelua, ystävyyttä, intohimoa, kannattajia ja voittomaalia. Europassin ympärysmitta on 69,0 - 69,25 cm ja paino 441 - 444 grammaa. Pallon kokoamiseen ei käytetä yhtään lankaa, vaan pallo kootaan kuumasaumaamalla. Europass julkistettiin Luzernissa Sveitsissä 2.12.2007. Sen esittelivät lehdistölle Itävallan jalkapallomaajoukkueen kapteeni Andreas Ivanschitz ja Sveitsin jalkapallomaajoukkueen kapteeni Alexander Frei.
Arvostelua.
Europass-palloa on arvosteltu sen liukkauden takia. Europassilla on helppo tehdä kierrepotkuja sen pyöreyden ja vähäisten saumojen ansiosta. Palloa on kuitenkin vaikea ottaa kiinni, joten jotkut maalivahdit eivät pidä siitä . Erityisesti palloa ovat arvostelleet Tšekin maalivahti Petr Čech ja Saksan Jens Lehmann. Hyökkääjille uusi pallo on hyvä asia, sillä sitä on helppo kontrolloida jaloilla.
Pordenonen maakunta

Pordenonen maakunta () on maakunta Friuli-Venezia Giulian autonomisella alueella Italiassa.
Pordenonen maakunnan pinta-ala on 2 275 km2 ja asukasluku hieman yli 300 000. Maakunta muodostuu 50 kunnasta, ja sen pääkaupunki on Pordenone.
Pordenonen maakunta sijaitsee Italian koillisosassa. Se erotettiin Udinen maakunnasta vuonna 1968.
Suomirokkia 6

Suomirokkia 6 ("40 eilisen, tämän päivän ja huomisen tähteä") on samannimisen, Poko Rekordsin julkaiseman, kokoelmalevysarjan kuudes osa. Se julkaistiin vuonna 2001.
Albumi saavutti platinalevyn rajan vuonna julkaisuvuonnaan 2001.
Kappaleet.
CD1:
CD2:
Suomirokkia 7

Suomirokkia 7 ("38 unohtumatonta suomirokkihittiä") on samannimisen, Poko Rekordsin julkaiseman, kokoelmalevysarjan seitsemäs osa. Se julkaistiin vuonna 2002.
Albumi saavutti platinalevyn rajan vuonna julkaisuvuonnaan 2002.
Kappaleet.
CD1:
CD2:
Spider Woman

Spider Woman on Uriah Heepin vuonna 1972 ilmestynyt kappale, joka julkaistiin albumilla "The Magician’s Birthday". Kappaleen ovat kirjoittaneet yhdessä laulusolisti David Byron, kitaristi Mick Box, rumpali Lee Kerslake ja basisti Gary Thain, ja onkin niitä yhtyeen harvoja hittikappaleita ennen vuotta 1980, joita Ken Hensley ei ole ollut kirjoittamassa.
Vastaanotto.
Kun ”Spider Woman” julkaistiin singlenä, siitä tuli menestys Saksassa, jossa se nousi listan sijalle 14. alkuvuodesta 1973.
Kappaleet.
A-puoli
B-puoli
Genovan maakunta

Genovan maakunta () oli yksi Italian maakunnista. Vuoden 2015 alussa sen korvasi Genovan metropolikaupunki. 
Maakunta sijaitsi Italian luoteisosassa Ligurian alueella rajoittuen etelässä Ligurianmereen. Sen pääkaupunki oli Genova.
Genovan maakunnan pinta-ala oli 1 838 km². Sen asukasluku oli toiminnan päättyessä vajaat 900 000. Maakunnassa oli 67 kuntaa.
Mercedes-Benz Vito

Mercedes-Benz Vito on Mercedes-Benzin vuodesta 1996 lähtien valmistama pakettiautomalli, jota on saatavilla myös yhdeksänpaikkaisena tila-autona. Tällä hetkellä tuotannossa on kolmas sukupolvi (Tyyppimerkintä W447). Vitoa on valmistettu vuodesta 1996 Espanjassa, vuodesta 2008 Meksikossa sekä vuodesta 2011 Kiinassa.
Scarborough (North Yorkshire)

Scarborough on noin asukkaan kaupunki ja asukkaan hallintopiiri "(borough)" North Yorkshiren kreivikunnassa Pohjois-Englannissa. Hallintopiiri sijaitsee Pohjanmeren rannikolla lähes kokonaisuudessaan North York Moorsin kansallispuiston rajojen sisäpuolella. Eskdale pohjoisessa ja Derwentjoki etelässä halkovat laajoja kanervanummia, joilla on siellä täällä lammastiloja ja uudelleenistutettua metsää. Kallioisella merenrannalla on useita pieniä kalastajakyliä. Suurin osa hallintopiirin väestöstä elää Scarboroughin, Fileyn ja Whitbyn rannikkokaupungeissa.
Scarboroughin kaupungissa oli kristillinen kappeli jo vuonna 1000. Norjan kuninkaan Harald Ankaran sotajoukot tuhosivat sen vuonna 1066. Vanhakaupunki levittäytyy sataman ympärille, ja moderni kaupunki on rakennettu kalkkikivitörmälle 30–70 metriä merenpinnan yläpuolelle. Scarboroughissa on rautatieasema, josta pääsee esimerkiksi Yorkiin. Kaupunki on ollut suosittu lomakohde 360 vuoden ajan. Se on myös tärkeä konferenssipaikka ja eläkeläisten suosima asuinpaikka.
Scheveningen

Scheveningen on kaupunginosa Haagissa Alankomaissa. Scheveningen on nykyaikainen merenrantakaupunki, joka on tunnettu matkailukohteena. 
Scheveningenin vuonna 1875 valmistunut majakka on suojelukohde. Scheveningenissä on myös hiekkaranta, esplanadi, satama ja nudistiranta.
Mazda 818

Mazda 818 (joillain markkinoilla myös 808) on sama auto kuin kolmannen sukupolven Mazda Familia, mutta tätä mallia valmistettiin vuosina 1973-1976. Yhdysvalloissa 1,3-litraisesta mallista käytettiin nimitystä Mazda Mizer, ja nimeä 808 käytettiin 1,6-litraisesta mallista. 
Mazda 818 Savanna.
Mazda 818 Savanna sijoittui viiden auton vertailussa 1974 kolmanneksi. Porrasperäisen mallin oviaukot ovat melko pienet. Istuinten verhoiltu on hiostavaa muovia ja sisätilat ovat melko ahtaat.
Mazdan suuntavakavuus on melko huono, mutta simpukkaohjaus toimii hyvin. Myös vaihteisto toimii hyvin. Jarrut ovat rauhattomat ja raskaskäyttöiset.
1272 cm³ rivimoottorin teho on 51 kW (DIN, 69 hv) ja suurin vääntömomentti 92 Nm. Tekniikan Maailma 18/1974 mittasi Mazda 818 Savannan kiihtyvyydeksi 0-100 km/t 18,1 sekuntia. Huippunopeus 144 km/t.
Farmarimalli.
TM-lehden 17/1975 yhdeksän farmariauton vertailussa Mazda 818 STW jäi viimeiseksi. Mazdan ongelmana ovat erityisesti korin huono kuormankantokyky, pompottava jousitus, raskaskäyttöiset jarrut, ajo-ominaisuudet (huono suuntavakavuus) sekä ahtaat sisätilat. Hyvänä puolena on kiihtyvyys, ison 1,6-litran moottorin (59 kW DIN) ansiosta 818 kiihtyi vertailun parhaiten, 0–100 km/t 15,4 sekunnissa.
Citroën Jumpy

Citroën Jumpy on Citroënin vuodesta 1994 lähtien valmistama paketti- ja tila-automalli. Sen lähes identtiset sisarmallit ovat alusta alkaen olleet Peugeot Expert ja Fiat Scudo, toisesta sukupolvesta lähtien myös Toyota Proace, kolmannessa sukupolvessa lisäksi Opel Vivaro. Mallistossa Jumpy sijoittuu pienemmän Berlingon ja suuremman Jumperin väliin. Isossa-Britanniassa ja Irlannissa autoa myydään nimellä Citroën Dispatch.
Citroën Jumpy I (1994–2006).
Ensimmäisen sukupolven Jumpy esiteltiin vuonna 1994, Peugeot Expert seurasi vuonna 1995 ja Fiat Scudo seuraavana vuonna. Autot perustuvat samalle pohjalevylle kuin PSA-konsernin ja Fiatin yhteistyössä kehittämät Eurovan-tila-autot (Citroën Evasion, Peugeot 806, Fiat Ulysse, Lancia Zeta).
Kaikkien kolmen sisarmallin keulan ilmettä uudistettiin vuonna 2004 uusilla ajovaloilla, puskureilla ja etusäleiköllä.
Citroën Jumpy II (2007–2016).
Toisen sukupolven Jumpy esiteltiin vuoden 2006 lopussa ja tuotanto aloitettiin tammikuussa 2007. Vuonna 2012 Jumpyn, Expertin ja Scudon sisarmalliksi esiteltiin Toyota Proace, joka korvasi Hiacen Euroopan markkinoilla.
Vuoden 2012 Euro NCAP -kolaritestistä Jumpy sai tulokseksi kolme tähteä viidestä.
Vuonna 2012 Jumpy uudistui muun muassa keulan ilmeeltään. 
Citroën Jumpy III (2016–).
Kolmannen sukupolven mallistosta esiteltiin ensimmäisenä Citroën Spacetourer -nimen saanut tila-autoversio Geneven autonäyttelyssä keväällä 2016. Expertin tila-automallin nimi on puolestaan Peugeot Traveller. Jumpyn valmistus alkoi keväällä 2016. Fiat Scudon valmistus ei enää jatkunut, vaan sen korvasi Fiat Talento, joka oli Opel Vivaron, Renault Traficin ja Nissan NV300:n sisarmalli. Vuonna 2019 esitelty kolmannen sukupolven Opel Vivaro on Jumpyn, Expertin ja Proacen sisarmalli, eikä enää perustu Renault Traficiin. Tämä oli seurausta Opelin siirtymisestä General Motorsilta PSA-konsernin omistukseen, jolloin päättyi myös valmistajan yhteistyöhanke pakettiautojen kehityksestä Renault’n kanssa. Fiat Scudo palasi takaisin mallistoon vuonna 2022, ja on jälleen lähes identtinen Jumpyn sekä muiden sisarmalliensa kanssa.
Vuoden 2015 Euro NCAP -kolaritestistä Citroën Spacetourer sai tulokseksi täydet viisi tähteä.
Peugeot Expert

Peugeot Expert on Peugeot’n vuodesta 1995 lähtien valmistama paketti- ja tila-automalli. Sen lähes identtiset sisarmallit ovat alusta alkaen olleet Citroën Jumpy ja Fiat Scudo, toisesta sukupolvesta lähtien myös Toyota Proace, kolmannessa sukupolvessa lisäksi Opel Vivaro. Mallistossa Expert sijoittuu pienemmän Partnerin ja suuremman Boxerin väliin.
Peugeot Expert I (1995–2006).
Ensimmäisen sukupolven Expert esiteltiin vuonna 1995 sisarmalliksi vuotta aiemmin markkinoille tulleelle Citroën Jumpylle. Seuraavana vuonna esiteltiin lisäksi Fiat Scudo. Autot perustuvat samalle pohjalevylle kuin PSA-konsernin ja Fiatin yhteistyössä kehittämät Eurovan-tila-autot (Citroën Evasion, Peugeot 806, Fiat Ulysse, Lancia Zeta). 
Kaikki kolme sisarmallia uudistettiin vuonna 2004 uusilla ajovaloilla, puskureilla ja etusäleiköllä. 
Peugeot Expert II (2007–2016).
Toisen sukupolven Expert esiteltiin vuoden 2007 alussa. Sen tila-autoversio on nimeltään Expert Tepee. Vuonna 2012 Expertin, Jumpyn ja Scudon sisarmalliksi esiteltiin Toyota Proace, joka korvasi Hiacen Euroopan markkinoilla. 
Vuoden 2012 Euro NCAP -kolaritestistä Expert sai tulokseksi kolme tähteä viidestä. 
Vuonna 2012 lähinnä keulan ilmettä uudistettiin. 
Peugeot Expert III (2016–).
Kolmannen sukupolven mallistosta esiteltiin ensimmäisenä Peugeot Traveller -nimen saanut tila-autoversio Geneven autonäyttelyssä keväällä 2016. Jumpyn tila-automallin nimi on puolestaan Citroën Spacetourer. Expertin valmistus alkoi keväällä 2016. Fiat Scudon valmistus ei enää jatkunut, vaan sen korvasi Fiat Talento, joka oli Opel Vivaron, Renault Traficin ja Nissan NV300:n sisarmalli. Vuonna 2019 esitelty kolmannen sukupolven Opel Vivaro on Expertin, Jumpyn ja Proacen sisarmalli, eikä enää perustu Renault Traficiin. Tämä oli seurausta Opelin siirtymisestä General Motorsilta PSA-konsernin omistukseen, jolloin päättyi myös valmistajan yhteistyöhanke pakettiautojen kehityksestä Renault’n kanssa. Fiat Scudo palasi takaisin mallistoon vuonna 2022, ja on jälleen lähes identtinen Expertin sekä muiden sisarmalliensa kanssa.
Vuoden 2015 Euro NCAP -kolaritestistä Peugeot Traveller sai tulokseksi täydet viisi tähteä.
Fiat Scudo

Fiat Scudo on Fiatin vuosina 1996–2016 ja uudelleen vuodesta 2022 lähtien valmistama paketti- ja tila-automalli. Sen lähes identtiset sisarmallit ovat alusta alkaen olleet Citroën Jumpy ja Peugeot Expert, toisesta sukupolvesta lähtien myös Toyota Proace, kolmannessa sukupolvessa lisäksi Opel Vivaro. Scudo sijoittuu mallistossa pienemmän Fiat Doblòn ja suuremman Ducaton väliin. Vuosina 2016–2020 mallistossa oli Scudon tilalla Fiat Talento, joka oli uudelleennimetty Renault Trafic.
Fiat Scudo I (1996–2006).
Ensimmäisen sukupolven Scudo esiteltiin vuonna 1996 sisarmalliksi jo aiemmin markkinoille tulleille Citroën Jumpylle ja Peugeot Expertille. Autot perustuvat samalle pohjalevylle kuin PSA-konsernin ja Fiatin yhteistyössä kehittämät Eurovan-tila-autot (Citroën Evasion, Peugeot 806, Fiat Ulysse, Lancia Zeta).Kaikki kolme sisarmallia kokivat vuonna 2004 kasvojenkohotuksen, jossa erityisesti keulan ilmettä uudistettiin uusilla ajovaloilla, puskurilla ja etusäleiköllä. 
Fiat Scudo II (2007–2016).
Toisen sukupolven Scudo esiteltiin vuoden 2007 alussa. Vuonna 2012 Scudon, Jumpyn ja Expertin sisarmalliksi esiteltiin Toyota Proace, joka korvasi Hiacen Euroopan markkinoilla. 
Vuoden 2012 Euro NCAP -kolaritestistä Scudo sai tulokseksi kolme tähteä viidestä. 
Fiat Scudo III (2022–).
Vuonna 2022 markkinoille tullut, Fiat Talenton korvannut kolmannen sukupolven Scudo on jälleen perustaltaan sama auto kuin Citroën Jumpy, Peugeot Expert ja Toyota Proace. Neljäs sisarmalli on Opel Vivaro. Scudon tila-automalli tunnetaan nimellä Fiat Ulysse.
Armand Gaétan Razafindratandra

Armand Gaétan Razafindratandra (7. elokuuta 1925 – 9. tammikuuta 2010) oli madagaskarilainen roomalaiskatolinen arkkipiispa ja yksi kirkon kardinaaleista. Hänet vihki papiksi Victor Alphonse Marie Sartre 27. heinäkuuta 1954, ja hänet nimitettiin Majungan hiippakunnan (vuodesta 1989 Mahajanga) piispaksi 27. huhtikuuta 1978. Piispaksi vihkiminen tapahtui 2. heinäkuuta. Pääkonsekraattorina toimi Victor Razafimahatratra, jota avustivat Albert Joseph Tsiahoana ja Francesco Vòllaro.
Razafindratandra sai nimityksen Antananarivon arkkipiispaksi 3. helmikuuta 1994. Hänet valittiin kardinaaliksi 26. marraskuuta 1994, jolloin hän sai nimityksen Santi Silvestro e Martino ai Montin kardinaalipapiksi. Razafindratandra ehti osallistua vuoden 2005 konklaaviin ennen kuin jäi eläkkeelle 7. joulukuuta 2005. Hän kuoli runsaat neljä vuotta myöhemmin 84-vuotiaana.
Johnny Christ

Jonathan Lewis Seward (taiteilijanimeltään Johnny Christ, s. 18. marraskuuta 1984) on yhdysvaltalaisen Avenged Sevenfold -yhtyeen basisti ja taustalaulaja. Hän liittyi yhtyeeseen vuonna 2002.
Sewardin ensimmäinen levy Avenged Sevenfoldin riveissä oli vuonna 2003 ilmestynyt "Waking the Fallen". Seward kirjoitti ennen nimikirjoituksiinsa vain nimen Johnny, kunnes yhtyeen toinen kitaristi Zacky Vengeance keksi nimen Johnny Christ. Se kuulosti Sewardin mielestä kovalta ja hän tiesi, että jotkut ihmiset ärsyyntyisivät siitä, joten hän päätti pitää nimen.
Seward asuu kalifornialaisessa Huntington Beachin kaupungissa. Hän jätti lukion 18-vuotiaana liittyäkseen Avenged Sevenfoldiin.
Johnny Christ laulaa taustalla harvoin. Keikoilla hänen lauluaan voi kuulla esimerkiksi kappaleissa "Strength of the World", "Unholy Confessions", "Nightmare", "Seize the Day", "Planets" "God Hates Us", "Critical Acclaim" ja "Not Ready to Die".
Jorge Arturo Medina Estévez

Jorge Arturo Medina Estévez (23. joulukuuta 1926 – 3. lokakuuta 2021) oli katolisen kirkon chileläinen pappi. Hän oli kardinaali vuodesta 1998 ja toimi kardinaaliprotodiakonina vuosina 2005–2007.
Medina Estévez sai pappisvihkimyksensä 12. kesäkuuta 1954. Hän opiskeli ja työskenteli Chilen paavillisessa katolisessa yliopistossa, jonka kunniatohtorinarvon hän sittemmin sai. Hän osallistui uuden paavin valintaan vuoden 2005 konklaavissa.
6. tammikuuta 1985 piispaksi vihitty Medina Estévez toimi muun muassa Valparaíson hiippakunnan piispana vuosina 1993–1996. Vuonna 1998 hänestä tuli "Congregatio de Cultu Divino et Disciplina Sacramentorum" -kongregaation prefekti, jona hän toimi vuoteen 2002. Sitä aiemmin hän oli ollut kongregaation proprefektinä vuodesta 1996.
Len Lesser

Leonard King "Len" Lesser (3. joulukuuta 1922 New York – 16. helmikuuta 2011 Burbank, Kalifornia) oli yhdysvaltalainen näyttelijä. Hän esiintyi pienissä rooleissa muiden muassa televisiosarjoissa "Seinfeld" ja "Kaikki rakastavat Raymondia".
Lesser aloitti 1950-luvulla aktiivisimman uransa, jonka varrelle mahtui myös useita elokuvia. Lesser kuoli helmikuussa 2011 keuhkokuumeen komplikaatioihin.
Matador II

Matador II (alkuperäinen nimi Paradox Bakkely, kutsumanimi Matador tai Matti, 25. helmikuuta 1979 Tanska – 2002 Tanska) oli kouluratsu. Se oli väriltään mustanruunikko tanskanpuoliveriori, jonka isä oli May Sherif, emä Susan Bakkely ja emänisä Wersal. Matador oli paitsi lahjakas kouluratsu myös komea esiintyjä. Global Dressage Forumin vuonna 2015 järjestämässä kansainvälisessä yleisöäänestyksessä se äänestettiin kaikkien aikojen parhaaksi kouluhevoseksi.
Ura.
Vuonna 1982 Matador tuotiin Suomeen Kytäjän kartanon omistukseen. Ori sai kouluttajakseen ja ratsastajakseen suomalaisen kouluratsastaja Kyra Kyrklundin. Ratsukko kilpaili menestyksekkäästi olympiatasolla saakka. Kyrklundin ja Matadorin parhaita saavutuksia olivat muun muassa maailmanmestaruushopea vuonna 1990, maailmancupin finaalin voitto vuonna 1991, 5. sija vuoden 1988 Soulin kesäolympialaisissa, monet sijoitukset kouluratsastuksen kansainvälisissä Grand Prix -luokissa sekä kolme Suomen mestaruutta vuosina 1986–1988.
Matador sairasti vuonna 1989 vakavan ähkyn. Ori kuitenkin toipui tähän liittyneistä suurista leikkauksista niin hyvin, että se palasi vuonna 1990 kilparadoille entistäkin menestyksekkäämpänä. Syksyllä 1991 Matadorin suomalaisomistajat myivät oriin Japaniin. Japanissa Matadoria ratsasti sen ostanut liikemies Yoshinaga Sakurai. Ratsukko sijoittui Barcelonan olympialaisissa sijalle 41.
Matador vietiin vuonna 1999 takaisin synnyinmaahansa Tanskaan, missä se toimi siitosoriina kuolemaansa saakka. Ori jätti jo 1980-luvun alkupuolella alkaneella pitkäkestoisella siitosurallaan runsaasti laadukkaita jälkeläisiä, joista pelkästään Suomeen 85. Kyrklundilla itsellään on muiden muassa orijälkeläinen Matata sekä useita Matadorin täyssisaren May Surprisen jälkeläisiä. Kimotamma Blue Hors Matine, joka tanskalainen kouluratsastaja Andreas Helgstrand voitti vuoden 2006 maailmanmestaruuskilpailuissa kouluratsastuksen hopeaa (kür) ja pronssia, oli Matadorin tyttärentytär.
Matador oli kilpaillessaan hyvin suosittu hevonen eri puolilla maailmaa, ja sillä oli muun muassa oma ihailijakerho, jossa oli yli 3 000 jäsentä.
Liz Sheridan

Elizabeth "Liz" Sheridan (10. huhtikuuta 1929 Manhattan – 15. huhtikuuta 2022 New York) oli yhdysvaltalainen näyttelijä. Hänet muistetaan muun muassa Helen Seinfeldin roolista televisiosarjassa "Seinfeld" ja Raquel Ochmonekin roolista televisiosarjassa "Alf".
Sheridan työskenteli varhaisella urallaan tanssijana New Yorkissa, jossa hän tutustui James Deaniin. Sheridanin mukaan he seurustelivat jonkin aikaa ja menivät jopa kihloihin.
Sheridan nousi maineeseen televisio- ja elokuvanäyttelijänä vasta 1980-luvulla. "Seinfeldissä" hän näytteli vuosina 1990–1998.
Estelle Harris

Estelle Harris, o.s. Nussbaum (22. huhtikuuta 1928 New York, New York – 2. huhtikuuta 2022 Palm Desert, Kalifornia) oli yhdysvaltalainen näyttelijä. Hänet muistetaan varsinkin Estelle Costanzan sivuosasta televisiosarjassa "Seinfeld". Hän oli myös ääninäyttelijä.
Harris aloitti näyttelemisen yhteisöteattereissa ja siirtyi sen jälkeen alueellisiin teattereihin ja kesäteattereihin. Hän esiintyi myös monissa televisiomainoksissa, erään vuoden aikana jopa 25 kansallisessa mainoksessa. Hänen ensimmäiset elokuvansa olivat vuonna 1977 ilmestyneet "Looking Up" ja "Summerdog". Harris sai 1980-luvun puolivälissä ja sen jälkeen pieniä rooleja myös suuremmista tuotannoista ja esiintyi muun muassa Sergio Leonen "Suuressa gangsterisodassa". Hänellä oli myös toistuva rooli sarjassa "Night Court", ja hän vieraili sarjassa "Pulmuset".
Harrisin tunnetuin rooli on televisiosarjasta "Seinfeld", missä hän näytteli 27 jaksossa George Costanzan äitiä Estellea. Hänen puolisoa näytteli Jerry Stiller, ja Harrisin ja Stillerin välillä oli monia rakkaudellisia sanaharkkoja. Harris sai sarjasta mainetta komiikkansa ajoituksesta.
Harris teki uransa aikana myös äänirooleja. Niistä tunnetuin oli Rouva Perunapään hahmo "Toy Story" -sarjan toisessa, kolmannessa ja neljännessä elokuvassa. Harrisin ääninäytteli myös elokuvissa "Karhuveljeni Koda" ja "Tarzan 2" sekä sarjoissa "Herkules", "Villit Marjaset" ja "".
Harris oli vuodesta 1954 naimisissa Sy Harrisin kanssa. Pari sai kolme lasta.
Abja

Abja () oli kunta Viljandimaan maakunnassa, Virossa. Viron kuntauudistuksen osana 24. lokakuuta 2017 Karksin, Abjan ja Hallisten kunnat sekä Mõisakülan kaupunki yhdistyivät uudeksi Mulgin kunnaksi.
Kunnan asukasluku oli 2 061 (2015), pinta-ala 290,21 neliökilometriä ja asukastiheys 7,1 asukasta neliökilometrillä. Kunnan keskus oli Abja-Paluojan epäitsenäinen kaupunki, joka liitettiin Abjaan vuonna 1998.
Abja oli Nummi-Pusulan ystävyyskunta.
Historiaa.
Abjan asemakylä muodostui Mõisakülan ja Tallinnan välisen kapearaiteisen rautatien varrelle, 11 virstaa Mõisakülan pohjoispuolelle. Abjasta suunniteltiin risteysasemaa, sillä vuoden 1939 syksyllä hyväksyttyyn rakennettavaksi kapearaiteinen rautatie reitille Abja–Taagepera–Tõrva–Valga. Rakennustyöt ehdittiin jo aloittaa vuonna 1940, mutta Viron liittäminen Neuvostoliittoon pysäytti radan rakennustyöt, eikä niitä enää aloitettu uudelleen Neuvosto-Viron aikana. Asukkaita oli vuonna 1939 noin 100. Asemakylässä toimi kauppa ja posti. Abjan rautatieaseman etäisyys oli ratakilometreinä 184,5 km Tallinnan satamasta ja 10,9 km Mõisakülasta. Abjassa sijaitsi sorakuoppa, jonne johti haararata, ja josta kaivettiin soraa rautatien omiin tarpeisiin.
Kylät.
Abja-Vanamõisa, Abjaku, Atika, Kamara, Laatre, Lasari, Penuja, Põlde, Raamatu, Räägu, Saate, Sarja, Umbsoo, Veelikse, Veskimäe
Väestö.
Vuonna 2011 Abjan kunnassa (Abja-Paluojan epäitsenäinen kaupunki mukaan lukien) oli 2 105 asukasta, joista 1 971 (93,6 %) oli virolaisia, 75 (3,6 %) venäläisiä ja 57 (2,7 %) muita kansallisuuksia.